
ΔΕΛΤΙΟ ΤΥΠΟΥ

Συνέντευξη τύπου δόθηκε σήμερα, Τρίτη, 18 Μαρτίου, στο αμφιθέατρο του Υπουργείου Πολιτισμού, με θέμα το Διεθνές Φεστιβάλ Κινηματογράφου & Εικαστικών Τεχνών Ρόδου – ECOFILMS 08, το οποίο θα πραγματοποιηθεί και φέτος στην πόλη της Ρόδου, από τις 24 έως τις 29 Ιουνίου 2008. 

Το Διεθνές Φεστιβάλ Κινηματογράφου και Εικαστικών Τεχνών – Ecofilms, το οποίο διοργανώνεται από τον Πολιτιστικό Οργανισμό Δήμου Ροδίων και την Εταιρεία «Εικόνα & Περιβάλλον», συνεχίζει τη γόνιμη παρέμβασή του στα πολιτιστικά πράγματα του τόπου.  Ως το πρώτο εξειδικευμένο κινηματογραφικό φεστιβάλ στην Ελλάδα που εστίασε σε περιβαλλοντικά και κοινωνικά θέματα, κατάφερε να κερδίσει ένα διπλό στοίχημα: δημιούργησε ισχυρούς και πολύτιμους δεσμούς με την τοπική κοινωνία της Ρόδου, ενώ ταυτόχρονα ξεπέρασε τα τοπικά όρια, πετυχαίνοντας να αναδειχθεί σε θεσμό με σημαντική διεθνή ακτινοβολία και απήχηση.
Το Ecofilms γεννήθηκε από το όραμα για τη δημιουργία μίας ανεξάρτητης και ελεύθερης πλατφόρμας κινηματογραφικής έκφρασης, με επίκεντρο τον ίδιο τον άνθρωπο και ό,τι τον περιβάλλει. Στοχεύοντας στον κριτικό και ουσιαστικό διάλογο μεταξύ των νέων, κυρίως, δημιουργών από όλο τον κόσμο, αλλά και στην ευαισθητοποίηση και τον προβληματισμό του κοινού για τα μεγάλα οικολογικά και κοινωνικοπολιτικά ζητήματα που απασχολούν τον πλανήτη μας, το Φεστιβάλ επιλέγει και προβάλλει την κινηματογραφική τέχνη που υπηρετεί τις αξίες του ανθρωπισμού, της ελευθερίας και της δικαιοσύνης και συμβάλλει, μέσα από διαφορετικές θεματικές αφετηρίες και αισθητικές προσεγγίσεις, στην προσπάθεια για μια σχέση ισορροπίας, σεβασμού και ευθύνης του ανθρώπου προς τον άνθρωπο, την κοινωνία και τη φύση. 

Μέχρι σήμερα το Φεστιβάλ έχει παρουσιάσει περισσότερες από 600 ταινίες από 68 χώρες, πολλές εκ των οποίων σε παγκόσμια ή σε πανευρωπαϊκή πρεμιέρα.  Γνώρισε στο ελληνικό κοινό σημαντικούς νέους σκηνοθέτες όπως τους Laura Poitras, Byambasuren Davaa, Luigi Falorni, Paul Smaczny, Hala Alabdala, Gunnar Bergdahl, Laurent Van Lancker, Joop van Wijk, Filip Remunda, Vit Klusak, Franz Reichle, Katarina Peters, Kai Nordberg, Luca Pastore, Erik Gandini, Niki Caro, Οao Jardim, Walter Carvalho και πρωτοποριακές ταινίες οι οποίες ενώ διακρίθηκαν στο εξωτερικό, δεν θα είχαν βρει άλλο τρόπο να προβληθούν στην Ελλάδα. Είναι, επίσης, σημαντικό ότι κάθε χρόνο σημειώνεται θεαματική αύξηση του αριθμού των προς συμμετοχή ταινιών στο διαγωνιστικό τμήμα του Φεστιβάλ, από όλο και περισσότερες χώρες του κόσμου, γεγονός που επιβεβαιώνει την αναγνώριση του από τους ίδιους τους δημιουργούς σε διεθνές επίπεδο και ενισχύει την πολυ-πολιτισμική του διάσταση. Είναι, όμως κυρίως, η θερμή ανταπόκριση των θεατών,  οι οποίοι ξεπέρασαν, πέρυσι μόνο, τους 8000 , που αποτελεί εγγύηση για τη δυναμική προοπτική του.
Με αμείωτη ζωντάνια και ενθουσιασμό, το ECOFILMS ανανεώνει και φέτος το καλοκαιρινό του ραντεβού στην πανέμορφη πόλη της Ρόδου. Το πρόγραμμα περιλαμβάνει:
· 4 διαγωνιστικά τμήματα, στο πλαίσιο των οποίων διαγωνίζονται 130 ταινίες από 38 χώρες για 6 διεθνή βραβεία (α’ και β’ βραβείο στις κατηγορίες μικρού, μεσαίου και μεγάλου μήκους) που θα απονείμουν διεθνείς κριτικές επιτροπές και για τα δύο βραβεία κοινού που θα απονείμει η Κινηματογραφική Λέσχη Ρόδου.
· Κινηματογραφικά αφιερώματα

· Προ-φεστιβαλικές εκδηλώσεις για παιδιά - το πολύ πετυχημένο πρόγραμμα ECOKIDS που διεξάγεται τον Απρίλιο και αποτελεί το φεστιβάλ των μικρών φίλων του Ecofilms, που κάθε χρόνο ξεπερνούν τις 7000 και βλέπουν σε πρεμιέρα τις ταινίες πριν από τους γονείς τους. 
· Παράλληλες εκδηλώσεις – εργαστήρια & εκθέσεις.
Η σύνθεση των διεθνών κριτικών επιτροπών για το έτος 2008 έχει ως εξής:
Hala Al Abdalla, παραγωγός, σεναριογράφος και σκηνοθέτης – Συρία

Matthias Bergmann, διευθυντής στο Ινστιτούτο Προηγμένων Σπουδών του Βερολίνου και ερευνητής στο Ινστιτούτο για την Κοινωνική Οικολογία της Φρανκφούρτη – Γερμανία

Sawsan Darwaza, σκηνοθέτης – Ιορδανία
Paul Smaczny, σκηνοθέτης, παραγωγός και σεναριογράφος – Γερμανία
Ανδρέας Θωμόπουλος, σεναριογράφος, σκηνοθέτης, θεατρικός συγγραφέας – Ελλάδα

Γιάννης Σχίζας, διευθυντής του περιοδικού «Οικοτοπία» - Ελλάδα
Fereydoun Faryad, ποιητής - Ιράν
Δημήτρης Γιατζουζάκης, σκηνοθέτης – Ελλάδα
Μαριάνθη Ηρακλείδου, μέλος Κινηματογραφικής Λέσχης Ρόδου - Ελλάδα
Από τις ταινίες που συμμετέχουν στο Φεστιβάλ ξεχωρίζει η πολυβραβευμένη (υποψήφια και για Όσκαρ) παραγωγή των Andrea και Sean Fine για τον πόλεμο στη Βόρεια Ουγκάντα με τίτλο «War/Dance». Πρόκειται για ένα διαφορετικό ντοκιμαντέρ για την Αφρική - σκληρό, ταυτόχρονα όμως φωτεινό και ελπιδοφόρο - που καταγράφει το ταξίδι των παιδιών ενός καταυλισμού της εμπόλεμης ζώνης προς την πρωτεύουσα Καμπάλα και την προσπάθεια τους να νικήσουν στον εθνικό διαγωνισμό μουσικής, στον οποίο συμμετέχουν όλα τα σχολεία της χώρας. Τα παιδιά αυτά, θύματα πολέμου, παιδιά που απήχθησαν από τις οικογένειές τους και εξαναγκάστηκαν να γίνουν στρατιώτες, παιδιά που έχουν βιώσει φρικιαστικές εμπειρίες, συνεχίζουν να διεκδικούν το δικαίωμα στο όνειρο και την παιδικότητα. 
Σε μια άλλη ιστορία, βαθειά προσωπική όσο και πολιτική, μας μεταφέρει ο διακεκριμένος Καναδός σκηνοθέτης Peter Raymont.  Η ταινία «A promise to the dead» είναι μία εξερεύνηση στις έννοιες της μνήμης, της εξορίας, της δικαιοσύνης και της δημοκρατίας μέσα από τα μάτια του καταξιωμένου συγγραφέα και ακαδημαϊκού Ariel Dorfman. Ο Ariel Dorfman έγινε παγκοσμίως γνωστός, κυρίως, μέσα από το θεατρικό του έργο «Ο θάνατος και η κόρη» (Death and the maiden) το οποίο μετέφερε στον κινηματογράφο το 1994 ο Ρόμαν Πολάνσκι.  Τα βιβλία του έχουν μεταφραστεί σε περισσότερες από 40 γλώσσες και τα θεατρικά του έργα έχουν παρουσιαστεί σε περισσότερες από 100 χώρες. Λίγοι όμως γνωρίζουν ότι ο Ariel Dorfman υπήρξε στενός συνεργάτης και σύμβουλος σε θέματα πολιτισμού του σοσιαλιστή Προέδρου Σαλβαντόρ Αλιέντε έως την ανατροπή και δολοφονία του τελευταίου από το πραξικόπημα του Πινοσέτ το 1973. Η ταινία ακολουθεί τον Ντόρφμαν στο ταξίδι της επιστροφής του στη μεταδικτατορική Χιλή, μετά από δεκαετίες περιπλανήσεων σε «υιοθετημένες πατρίδες» και «δανεικές ζωές», στην προσπάθεια του να έρθει αντιμέτωπος και να ξορκίσει τα φαντάσματα του παρελθόντος. Κατά τη διάρκεια των γυρισμάτων πεθαίνει ο Πινοσέτ, χωρίς τελικά να έχει υποβληθεί σε δίκη, είδηση η οποία επαναθέτει με δραματικό τρόπο το ερώτημα του κατά πόσο μια κοινωνία μπορεί να συμβιώσει δίχως κάθαρση από τα εγκλήματα του παρελθόντος.
Σε εντελώς διαφορετικό κλίμα μας μεταφέρει η ταινία του Ian McCluskey με τίτλο «Eloquent Nude: The love and legacy of Edward Weston and Charis Wilson», η οποία αφηγείται την ερωτική σχέση και καλλιτεχνική συνεργασία του διάσημου, πρωτοπόρου Αμερικανού φωτογράφου Edward Weston με τη μούσα και συνοδοιπόρο του Charis Wilson. Συνδυάζοντας σπάνιο αρχειακό υλικό με πιστές αναπαραστάσεις αληθινών στιγμών από τη ζωή του ζευγαριού, αλλά και συνεντεύξεις με κορυφαίους μελετητές του έργου του Weston, η ταινία σκιαγραφεί μία ασυνήθιστη ιστορία αγάπης και ταυτόχρονα ένα «εκ των έσω» βλέμμα στην ιστορία της σύγχρονης φωτογραφικής τέχνης.  

Παράλληλα με τις νέες κινηματογραφικές παραγωγές το Ecofilms διοργανώνει, με αφορμή τα 40 χρόνια από το Μάη του 68, αφιέρωμα στο πολιτικό ντοκιμαντέρ. Θα προβληθεί η προφητική ταινία «Μέγαρα» του Γιώργου Τσεμπερόπουλου που αποκαλύπτει τους κοινωνικο-οικονομικούς μηχανισμούς που οδηγούν στην οικολογική καταστροφή και καταγράφει σκληρά εργαζόμενους, φιλήσυχους αγρότες να αποκόπτονται βίαια από τη γη και το μόχθο τους και να ενώνονται με την εξεγερμένη νεολαία του Πολυτεχνείου το Νοέμβριο του 73. Επίσης, το σπάνιο ντοκιμαντέρ «Μάης του 68, ένα ωραίο έργο» (Mai 68, la belle ouvrage) του Jean-Luc Magneron,  το οποίο γυρίστηκε κατά την ταραχώδη περίοδο του Γαλλικού Μάη με μαρτυρίες και συνεντεύξεις από γνωστούς και άγνωστους πρωταγωνιστές των κινητοποιήσεων.
Αφιερώματα θα γίνουν ακόμα σε δύο σπουδαίους κινηματογραφιστές:

· Στον Louis Malle με την προβολή των επτά σπονδυλωτών ταινιών του για την Ινδία με τον τίτλο «L’ Inde Fantome: Refelxions sur un voyage». Μέσα από τις ταινίες αυτές, που έχουν γυριστεί στο ύφος ενός προσωπικού ταξιδιωτικού ημερολογίου, ο Malle επιχειρεί μια ιλιγγιώδη κατάδυση στα βάθη της Ινδίας, στις απομακρυσμένες αγροτικές περιοχές, αφουγκράζεται το ρυθμό της, ακολουθεί τα έθιμά της και αποκαλύπτει τις διαφορετικές πολιτιστικές, πολιτικές και θρησκευτικές πτυχές μιας χώρας που συνεχώς προσφέρεται και συνεχώς διαφεύγει.
· Στον Werner Herzog, τον «δαφνοστεφή κινηματογραφικό ποιητή των ανθρώπων που ζουν στα άκρα». Θα προβληθεί η τελευταία του ταινία «Encounters at the end of the world» γυρισμένη στο Νότιο Πόλο. Στο πολύ  ξεχωριστό αυτό ταξίδι του Herzog στην Ανταρκτική οι εικόνες της φύσης στην πιο άγρια μορφή της ισορροπούν με το ανθρώπινο στοιχείο. Ο σταθμός Μακμέρντο είναι τόπος συγκέντρωσης ανθρώπων που θέλουν να ξεπεράσουν τα όρια ή, όπως λέει ένας απ’ τους κατοίκους, «full time ταξιδιωτών και part time εργαζομένων, επαγγελματιών ονειροπόλων». Πίσω απ’ τις εγκαταστάσεις, ο Herzog ταξιδεύει σ’ ένα τοπίο επιστημονικής φαντασίας, από τα παγωμένα βάθη της Θάλασσας του Ρος, στην κορυφή του ηφαιστείου του όρους Έρεβος, με εικόνες πότε σουρεαλιστικές, πότε παράλογες, πότε βαθυστόχαστες και πότε όλα τα παραπάνω μαζί. 

Το αφιέρωμα ολοκληρώνεται με δύο παλιότερες ταινίες του Herzog, που έχουν γυριστεί στην Ελλάδα το 1968, το πειραματικό, μικρού μήκους φιλμ «Last words» για έναν ηλικιωμένο άνδρα που αρνείται να μιλήσει μετά από χρόνια απομόνωσης στη Σπιναλόγκα και το «Signs of life», πρώτη μεγάλου μήκους ταινία του σκηνοθέτη και σταθμός στην ιστορία του γερμανικού κινηματογράφου, η οποία ακολουθεί ένα τραυματισμένο Γερμανό στρατιώτη αποκλεισμένο στο νησί της Κω να παραδίνεται σιγά σιγά στην τρέλα. 
Φέτος, επίσης, πραγματοποιείται ένα πρωτότυπο αφιέρωμα με τίτλο «Η Ποίηση σε Κίνηση»  σε συνεργασία με το τμήμα Γραφιστικής του Τ.Ε.Ι. Αθήνας και το ηλεκτρονικό περιοδικό Poema. Στο πλαίσιο του μαθήματος «Γραφιστική Κινηματογράφου» οι σπουδαστές του τμήματος κλήθηκαν να οπτικοποιήσουν ένα στίχο ή ένα απόσπασμα από ένα ποίημα σε μορφή μικρών σε διάρκεια video.  Για πρώτη φορά, το Φεστιβάλ θα παρουσιάσει το σύνολο της δουλειάς αυτής των σπουδαστών, η οποία αποδείχθηκε ότι ξεπέρασε τα όρια μιας απλής σπουδαστικής άσκησης και μπορεί να σταθεί σαν αυτόνομο και αξιόλογο καλλιτεχνικό έργο.
Τέλος, το Φεστιβάλ συνεχίζει τη συνεργασία που ξεκίνησε πέρσι με το Μεσογειακό Ινστιτούτο Κινηματογράφου με προβολές ταινιών που ολοκληρώθηκαν στο πλαίσιο του προγράμματος.
Ενόσω συνεχίζεται η προετοιμασία για τη διοργάνωση του κυρίως Φεστιβάλ τον Ιούνιο, έχει ήδη οριστικοποιηθεί το πρόγραμμα των προφεστιβαλικών εκδηλώσεων, η πολύ πετυχημένη σειρά δράσεων ECOKIDS,  που απευθύνεται και φέτος, για τρίτη συνεχή χρονιά, σε 7.000 μαθητές δημοτικού και γυμνασίου της Ρόδου και της Δωδεκανήσου. Οι προφεστιβαλικές εκδηλώσεις, που θα πραγματοποιηθούν από τις 7 έως τις 13 Απριλίου 2008 στο Δημοτικό Θέατρο της Ρόδου και αποτελούν πρωτοβουλία και αναπόσπαστη πλέον δράση του Διεθνούς Φεστιβάλ Κινηματογράφου και Εικαστικών Τεχνών Ρόδου – ECOFILMS, προετοιμάζονται μέσα από ανοιχτές συναντήσεις εργασίας με εκπαιδευτικούς, φορείς της πόλης και το Πανεπιστήμιο Αιγαίου με στόχο την ενεργή συμμετοχή και δημιουργική ευαισθητοποίηση όλων και περισσότερο των παιδιών. Το πρόγραμμα προβολών περιλαμβάνει ταινίες, που θα έχουν την ευκαιρία να παρακολουθήσουν οι μαθητές σε πρεμιέρα πριν από τους γονείς τους, οι οποίες επιλέγονται με βάση τις αξίες του ανθρωπισμού, αγγίζοντας ένα ευρύ φάσμα θεμάτων. Συμμετέχοντας στο πρόγραμμα αυτό, τα παιδιά συνειδητοποιούν τη σημασία προστασίας του περιβάλλοντος, έρχονται σε επαφή με διαφορετικούς πολιτισμούς, παραδόσεις και βιώματα, αλλά και με μεγάλα προβλήματα που ταλανίζουν τον πλανήτη, όπως η φτώχεια, η μετανάστευση, οι πόλεμοι, η πείνα. Παράλληλα, όμως, τους δίνεται και η δυνατότητα να «δουλέψουν» δημιουργικά πάνω στις ταινίες, πριν και μετά τη προβολή τους, τόσο ως προς τους τρόπους κατανόησης της ίδιας της κινηματογραφικής γλώσσας και της εικόνας, όσο και ως προς το περιεχόμενό τους. 
Το ολοκληρωμένο πρόγραμμα ECOKIDS προσφέρει στα παιδιά την ευκαιρία να εκφραστούν μέσα από τις δράσεις του, συμβάλλοντας ταυτόχρονα στην κοινωνικοποίησή τους μέσα από την τέχνη.
Το πρόγραμμα αναλυτικά του ECOKIDS 2008 έχει ως εξής:
Ψάρεμα Barb  Τουρκία 
Ένα παιχνίδι φαντασίας σχετικά με τον κίνδυνο αποξήρανσης υδροφόρων και θαλάσσιων εκτάσεων.
Η σπηλιά του κίτρινου σκύλου  Μογγολία-Γερμάνια

Από τους δημιουργούς της βραβευμένης με Όσκαρ «Η καμήλα που δάκρυσε» (που προβλήθηκε πριν από 3 χρόνια στο Ecofilms) η νέα ταινία, γυρισμένη στα υπέροχα χρώματα και τοπία της Μογγολικής στέπας, αφηγείται την ιστορία φιλίας ενός μικρού κοριτσιού με τον σκύλο της και περιγράφει τις αλλαγές που επιφέρει η αστικοποίηση στη νομαδική ζωή.

Η πυρκαγιά  στην Ηλεία  Ελλάδα 
4 λεπτη ταινία παιδιών από την Ηλεία στο πρόγραμμα κάμερα Ζιζάνιο
Είμαστε μαζί Ουγκάντα 

Η συγκινητική ιστορία μιας ομάδας παιδιών που, μέσα από τη μουσική προσπαθούν να ξεπεράσουν τις δυσκολίες της ζωής και την απώλεια των δικών τους

Βρέχει  Γερμανία 

Ο φύλακας του νερού  Ηνωμένα Αραβικά  Εμιράτα 

Δύο ποιητικές ταινίες μικρού μήκους, για τη σημασία και τις σημασίες που μπορεί να έχει το νερό στη ζωή μας

Γέφυρα στο Γουάντι  Ισραήλ-Παλαιστίνη
Μια γενναία πρωτοβουλία εκπαιδευτικών στη πόλη Wadi για τη δημιουργία του πρώτου δίγλωσσου σχολείου στην περιοχή που φιλοξενεί παιδιά Αράβων και Ισραηλινών και τους διδάσκει τη συνύπαρξη. Μια πρόκληση και πρόσκληση ειρήνης για τις οικογένειες, τους εκπαιδευτικούς και τα ίδια τα παιδιά. 
Το Ψυγείο  Γερμανία
Μια ταινία κινουμένων σχεδίων που αποδίδει συμβολικά το φαινόμενο θερμοκηπίου με αφορμή εν ανοιχτό ψυγείο!

Το Αλφαβητάρι της Αφρικής  Κένυα 
Έφηβοι από μια παραγκούπολη του Ναϊρόμπι φτιάχνουν τα δικά τους ταινιάκια και εκφράζουν τις δικές τους αξίες με εικόνες και ήχους


Το Διεθνές Φεστιβάλ Κινηματογράφου + Εικαστικών Τεχνών Ρόδου

Ecofilms ’08: 
Οργανώνεται από: 

τον Πολιτιστικό Οργανισμό Δήμου Ροδίων ΠΟΔΡ

και την εταιρεία Εικόνα + Περιβάλλον 

Στηρίζεται από:

το Υπουργείο Πολιτισμού ΥΠΠΟ
και τον Οργανισμό Πολιτιστικής Ανάπτυξης Νομαρχιακής Αυτοδιοίκησης Δωδεκανήσου ΟΠΑΔ

Συνεργάτες:

Κινηματογραφική Λέσχη Ρόδου

Από το Γραφείο Τύπου 

Ειρήνη Βουζελάκου

Τ: 210 6254498

Κινητό: 6972 851324

Email: vouzelakou@in.gr
www.ecofilms.gr
http://rodosecofilms.blogspot.com/

